钦定古今图书集成/明伦汇编/氏族典/第068卷 > 朱昭
## 钦定古今图书集成/明伦汇编/氏族典/第068卷 > 朱昭

按《宋史朱昭传》：“昭字彦明，府谷人。以效用进，累官秉
义郎，浮湛班行，不自表异。宣和末，为震武城兵马监
押，摄知城事。金兵内侵，夏人乘虚尽取河外诸城镇，
昭募骁锐兵卒千馀人，出不意攻之，杀获甚众。被围
四日，城多圮坏，昭以智补御皆合法，然不可复支。昭
退坐厅事，召诸校谓曰：‘城且破，妻子不可为贼污，幸
先戕我家，而背城死战’！”径领数卒屠其家人。将出战，
贼以利啖守兵，得登城。昭勒众于通衢接战，自暮达
旦，尸填街不可行。昭跃马从缺城出，马蹶坠堑，中矢
而死。